Document ID: 32006D0506

KOMMISSIONENS BESLUTNING
af 19. juli 2006
om ændring af beslutning 2006/415/EF for så vidt angår visse beskyttelsesforanstaltninger over for højpatogen aviær influenza af subtype H5N1 hos fjerkræ i Fællesskabet
(meddelt under nummer K(2006) 3257)
(EØS-relevant tekst)
(2006/506/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,
under henvisning til Rådets direktiv 2005/94/EF af 20. december 2005 om fællesskabsforanstaltninger til bekæmpelse af aviær influenza og om ophævelse af direktiv 92/40/EØF (3), særlig artikel 66, stk. 2, og
ud fra følgende betragtninger:
(1)
Efter et udbrud af højpatogen aviær influenza forårsaget af subtype H5N1 i en fjerkræflok på landets område har Ungarn truffet de relevante foranstaltninger, der er foreskrevet i Kommissionens beslutning 2006/415/EF af 14. juni 2006 om visse beskyttelsesforanstaltninger over for højpatogen aviær influenza af subtype H5N1 hos fjerkræ i Fællesskabet og om ophævelse af beslutning 2006/135/EF (4).
(2)
På baggrund af udviklingen i den epidemiologiske situation i Ungarn er det nødvendigt at forlænge foranstaltningerne vedrørende område A og B, jf. artikel 4, stk. 4, litra b), nr. iii), i beslutning 2006/415/EF.
(3)
Danmark har meddelt Kommissionen, at alle bekæmpelsesforanstaltninger i forbindelse med et udbrud af højpatogen aviær influenza af subtype H5N1 hos fjerkræ i en hobbyfjerkræbesætning er ophørt pr. 30. juni 2006, og de foranstaltninger, der var truffet i henhold til artikel 4, stk. 2, i beslutning 2006/415/EF vedrørende område A og B, er derfor ikke længere nødvendige.
(4)
Det er derfor nødvendigt at ændre del A og B i bilaget til beslutning 2006/415/EF i overensstemmelse hermed.
(5)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 2006/415/EF erstattes af bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 19. juli 2006.

Labels: 3
0
18
6